ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Δεκεμβρίου 1993 σχετικά με τη χορήγηση από την Κοινότητα χρηματοδοτικής ενίσχυσης των εργασιών του κοινοτικού εργαστηρίου αναφοράς για την κλασική πανώλη των χοίρων (Κτηνιατρική Σχολή του Ανόβερου, Ανόβερο, Γερμανία) (93/667/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 93/439/ΕΟΚ (2), και ιδίως το άρθρο 28,

Εκτιμώντας:

ότι η οδηγία 80/217/ΕΟΚ του Συμβουλίου (3), όπως τροποποιήθηκε τελευταία από την απόφαση 93/384/ΕΟΚ (4), απαιτεί την εναρμόνιση των εργαστηριακών μεθόδων και των διαδικασιών διάγνωσης της κλασικής πανώλους των χοίρων-

ότι οι αρμοδιότητες του συνδέσμου μεταξύ των εργαστηρίων των υπεύθυνων στα κράτη μέλη για τη διάγνωση της κλασικής πανώλους των χοίρων ανατέθηκαν, με την απόφαση 81/859/ΕΟΚ του Συμβουλίου της 19ης Οκτωβρίου 1981 περί της επιλογής και της λειτουργίας του εργαστηρίου συνδέσμου για την κλασική πανώλη των χοίρων (5), στο "Instiut fuer Virologie der Tieraerztlichen Hochschule Hannover" της Γερμανίας-

ότι το άρθρο 5 της απόφασης 81/859/ΕΟΚ περιόρισε το χρονικό διάστημα άσκησης των αρμοδιοτήτων αυτών σε περίοδο πέντε ετών-

ότι, με την απόφαση 87/65/ΕΟΚ (6), η διάρκεια ισχύος των μέτρων που θεσπίζονται με την απόφαση 81/859/ΕΟΚ παρατάθηκε για περαιτέρω περίοδο πέντε ετών-

ότι η ισχύς των μέτρων που θεσπίστηκαν με την εν λόγω απόφαση έληξε το Φεβρουάριο 1993-

ότι, με την απόφαση 93/384/ΕΟΚ, επιβεβαιώνεται ότι το Ινστιτούτο Ιολογίας της Κτηνιατρικής Σχολής του Ανόβερου ορίζεται ως το κοινοτικό εργαστήριο αναφοράς για την κλασική πανώλη των χοίρων-

ότι όλες οι λειτουργίες και οι αρμοδιότητες του κοινοτικού εργαστηρίου αναφοράς καθορίστηκαν στο παράρτημα IV της οδηγίας 80/217/ΕΟΚ-

ότι, γι' αυτό το λόγο, πρέπει να ληφθούν μέτρα για τη χορήγηση κοινοτικής χρηματοδοτικής ενίσχυσης στην Κτηνιατρική Σχολή του Ανόβερου, για να διευκολυνθεί στην εκτέλεση των λειτουργιών και των αρμοδιοτήτων που προβλέπονται στο παράρτημα IV της οδηγίας 80/217/ΕΟΚ-

ότι, σε πρώτη φάση, η κοινοτική χρηματοδοτική ενίσχυση πρέπει να δοθεί για χρονικό διάστημα ενός έτους- ότι θα ακολουθήσει, πριν από τη λήξη της αρχικής περιόδου, επανεξέταση με σκοπό την παράταση-

ότι θα συναφθεί σύμβαση μεταξύ της Ευρωπαϊκής Οικονομικής Κοινότητας και του εργαστηρίου το οποίο ορίστηκε ως κοινοτικό εργαστήριο αναφοράς για την κλασική πανώλη των χοίρων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα χορηγεί χρηματοδοτική ενίσχυση στο εργαστήριο αναφοράς "Κτηνιατρική Σχολή του Ανόβερου, Ανόβερο, Γερμανία", όπως προβλέπεται στο άρθρο 11 της οδηγίας 80/217/ΕΟΚ μέχρι ποσού 120 000 Ecu.

Άρθρο 2

1. Για την εκπλήρωση των στόχων του άρθρου 1, η Επιτροπή συνάπτει σύμβαση εξ ονόματος της Ευρωπαϊκής Κοινότητας με το εργαστήριο αναφοράς.

2. Ο γενικός διευθυντής της Γενικής Διεύθυνσης Γεωργίας εξουσιοδοτείται να υπογράψει τη σύμβαση εκ μέρους της Επιτροπής των Ευρωπαϊκών Κοινοτήτων.

3. Η σύμβαση στην οποία αναφέρεται το άρθρο 1 είναι διάρκειας ενός έτους.

4. Η προβλεπόμενη στο άρθρο 1 χρηματοδοτική ενίσχυση καταβάλλεται στο εργαστήριο αναφοράς σύμφωνα με τους όρους της σύμβασης που προβλέπεται στην παράγραφο 1.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 7 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 203 της 13. 8. 1993, σ. 34.

(3) ΕΕ αριθ. L 47 της 21. 2. 1980, σ. 11.

(4) ΕΕ αριθ. L 166 της 8. 7. 1993, σ. 34.

(5) ΕΕ αριθ. L 319 της 7. 11. 1981, σ. 20.

(6) ΕΕ αριθ. L 34 της 5. 2. 1987, σ. 54.